UBERA ARANZETA (EH Bildu, 2013-02-22):
Legebiltzarburu andrea, lehendakaria, sailburuak, legebiltzarkideok, egun on.
Asteleheneko Osasun sailburuaren agerraldian mahai gainean jarri genuen gai hau, baina komenigarria ikusi dugu gaian sakontzea, ikusita Onkologikoaren garrantzia eta funtzioa euskal gizartean eta baita sistema publikoan.
Sistema publikoan betetzen duen funtzioa balora ezina delako, herritar oro tratatuz minbiziaren prebentzio, diagnostiko eta tratamenduan. Agerikoa da Onkologikoaren erreferentzialtasuna bai herritar eta bai esparruko profesionalentzat. Baina zer da asuntoa? Ba guzti honi amaiera eman nahi zaiola.
Helburu publiko eta soziala duen zentro Onkologikoa orain arte gizpuzkoarrek egindako ekarpen ekonomikoaren bidez eta baita ere Osakidetza Onkologikoarekin zuen kontzertazioaren bidez, EAEko herritar guztien zergekin aurrera irten dena urteak eta urteetan, arriskuan dago. Nabarmen geratzen da bere jatorri, ardura eta kudeaketa zatirik handienean, gehienean ez esatearren publikoa dela, jatorri, bokazio eta helburu soziala duela. Herritar oro, dena delarik bere jatorria maila ekonomikoa zein soziala, inolako salbuespenik gabe akatseko, zerbitzu unibertsal eta kalitatezkoa bilakatuz.
Baina zein da arazoa? Ba egun batetik bestera guzti hau bertan behera geratzeko arriskua dagoela, hori da arazoa. Guzti honi amaiera eman nahi zaiola. Amaiera eman nahi zaiola jatorri, bokazio, helburu, kobertura sozial publikoari eta baita kontrol publikoari ere amaiera eman nahi zaiola.
Eta hori da guri kezkatzen gaituena, eta gertatzerik nahi ez duguna. Azkenean gertatu daitekeena oso era sinple batetan laburtu daiteke: Osasuna negozio bilakatu daitekeela, osasuna negozio bilakatuko dela. Eta horretaz gain, minbiziaren prebentzio, diagnostiko eta tratamendua bakoitzak duen maila ekonomikoaren araberakoa izango dela.
Europako erreskatearen mehatxupean, Espainiako Erreinuak onartutako erreformaren ondorioz, legebiltzar honetan, aurreko legegintzaldian onartu zen Kutxen Legea eta hor ere kutxen lege honen laguntza estimaezinaz, obra soziala desagertzeko bidean jartzeaz gain, pribatizazioari ateak ireki zaizkio eta ondorioz Onkologikoa bete-betean ukitzen du, bete-betean, esparru pribatura ba inolako lotsarik gabe sartzeko aukera ahalbideratuz, bizkarra emanez esparru publiko eta estaldura unibertsalari.
Eta hori da bereziki kezkatzen gaituena, estaldura unibertsala eta Onkologikoa ez bilakatzea bideragarritasun ekonomikoa helburu duen etsipenak hartutako gaixoak lobby farmazeutikoen menpe erabiliko dituen zentroa. Hori da kezkatzen gaituena.
Beraz, Osasun Sailak herritarrekiko duen arduragatik, duen ardura publiko, sozial eta politikoagatik ezin du utzi eta eragotzi beharko luke Onkologikoa esku pribatuetan geratzea.
Herritarren jabegokoa den erreferentziazko zentroa, Onkologikoa, sistema publikoaren baitan txertatu beharko luke, horrela osasun sistema publikoaren kalitatea hobetuz. Kalitatean irabaziko genuke guztiok eta herritarren osasuna ekonomiaren gainetik jarriaz.
Alegia, hainbestetan azkenaldi honetan entzuten duguna, pertsonak ardatz bilakatzea eta ez ekonomia, ezin delako onartu krisi ekonomiko espekulatzailearen ondorioz eta batzuen gose aseezinaren ondorioz, herritarrak, langileria eta Onkologikoak ordaintzea, zeren azkenean Onkologikoak ere ordainduko duelako.
Eta horretan, erakundeak eta Jaurlaritza ezin da geratu ezer egin gabe. Eta horregatik, gure taldearen ustez, lehenik eta behin beharrezkoa ikusi dugu gai honen inguruan Osasun Sailak, bere arduradun nagusiaren sailburuak, argitzea zer asmo dituen Onkologikoaren balizko kudeaketa aldaketaren inguruan zer asmo dituen.
Eskerrik asko.